Talle wil hê PE moet na Mandela genoem word | Netwerk24
Talle wil hê PE moet na Mandela genoem word
Deur Cara-Lee Dorfling 15 November 2018 05:35
Inwoners van Port Elizabeth wil grootliks sien dat die stad na oudpres. Nelson Mandela genoem word.
Die Oos-Kaapse komitee vir geografiese name het Woensdagaand 'n openbare vergadering vir die voorgestelde naamsveranderinge vir Port Elizabeth, asook die stad se lughawe, by die stadsaal gehou.
Sowat 200 mense het die vergadering bygewoon en grootliks gesê dat Port Elizabeth na Nelson Mandela City hernoem behoort te word.
'n Toutrekkery het egter ontstaan oor die naamsverandering vir die Port Elizabeth Internasionale Lughawe.
Die lys van voorgestelde name vir Port Elizabeth soos vroeër deur die komitee ontvang is:
Tshaba Malgas sê hoewel hy ook 'n Khoi-afkoms het, sal hy verkies dat Port Elizabeth die stad én die lughawe na Nelson Mandela genoem word.
"Dit sê ek gegrond op die idee dat die ikoon Madiba se naam ongetwyfeld internasionale toeriste sal lok en daarmee ook ekonomiese groei en werkgeleenthede."
Nhlakamipho Dlamini waarsku weer teen die oorgebruik van Mandela se naam.
"Ek dink ons moet versigtig wees om alles na Madiba te noem. Ja, ons almal weet van die belangrike werk wat Madiba gedoen het, maar ons het dalk reeds sy naam te veel gebruik.
Die voorgestelde name vir die Port Elizabeth Internasionale Lughawe is:
Nelson Mandelabaai Lughawe
Nelson Mandela Lughawe
Raymond Mhlaba Lughawe
Sipho Hashe Internasionale Lughawe
David Stuurman Internasionale Lughawe
"Ek sal verkies dat die naam Raymond Mhlaba vir die lughawe gekies word. Ek glo dit sal mense nuuskierig maak om meer uit te vind wie hy was en só kan dié merkwaardige man onthou word."
Nog 'n man sê hy gee nie om na wat die naam verander nie, solank dit 'n naam is wat maklik uitgespreek kan word deur die plaaslike inwoners, asook deur die meeste van die internasionale besoekers.
Christiaan Martin, LP in die Oos-Kaapse wetgewer, was Woensdagaand in sy springbokvel- tradisionele Khoi-uitrusting geklee en het aan die komitee gesê
die stad se lughawe moet voortaan as die Hoofman David Stuurman Lughawe bekend staan.
"Ons sê vandag Hoofman David Stuurman het hier in Port Elizabeth geloop en vir sy mense geveg. Hy het kolonialisme op die grond beveg.
"David Stuurman is drie keer Robbeneiland (tronk) toe gestuur en toe na Australië. Hy is dood in Australië.
"Terwyl ander gevangenese met 'n vliegtuig na Port Elizabeth teruggekom het, kon David Stuurman nooit terugkom nie. Sy graf lê vandag onder 'n treinstasie begrawe. Daar is nie 'n beter manier om hom te vereer as om die lughawe na hom te noem nie."
Traci Mackie, uitvoerende hoof van die Raymond en Dideka Mhlaba-stigting, sê daar sal nie weer 'n naam so magtig soos dié van Mandela wees nie, maar meen die tyd het aangebreek om nuwe plekke om nuwe name te bou.
Volgens Mackie het Mhlaba meer as 40 jaar in Port Elizabeth gewoon terwyl hy deurgaans vir vryheid, eenheid en dienslewering gestaan het en moet die stad se lughawe na hom genoem word.